****

**PREDSTAVLJANJE ROMANA**

**TORANJ KISELIH JABUKA**

**LUDWIGA BAUERA**

**Knjižnica i čitaonica „Fran Galović“ Koprivnica u suradnji s nakladničkim kućama Šareni dućan iz Koprivnice i Fraktura iz Zaprešića organizira predstavljanje najnovijeg romana Ludwiga Bauera *Toranj kiselih jabuka*. U srijedu 19. 3. 2014. godine u 19.00 sati u Stručno-znanstvenom odjelu Knjižnice i čitaonice „Fran Galović“ Koprivnica o romanu će uz samog autora govoriti Lidija Dujić i Seid Serdarević.**

Ludwig Bauer rodio se 1941. u Sisku. Diplomirao je slavistiku u Zagrebu, a školovanje nastavio u Bratislavi i Pragu. Bavio se prevođenjem stručnih djela i beletristike, bio je profesor i učitelj u Zagrebu, Londonu i Washingtonu, glavni urednik izdavačke kuće Globus i književnog časopisa Naša knjiga, analitičar javnoga mnijenja i propagandist, profesionalni vozač, scenarist, istraživač interkulturnih pitanja i kolumnist.

Objavio je više uspješnica za djecu, a posebno je ugledan kao romanopisac. Do sada je objavio romane Trag u travi, Trik, Dokaz da je zemlja okrugla, Biserje za Karolinu, Partitura za čarobnu frulu, Prevođenje lirske poezije – Romanetto Buffo, Don Juanova velika ljubav i mali balkanski rat, Kratka kronika porodice Weber, Zapisi i vremena Nikice Slavića, Patnje Antonije Brabec, Zavičaj, zaborav, *Karusel* te posljednji *Toranj kiselih jabuka*. Za roman Zavičaj, zaborav osvojio je prestižnu nagradu Meša Selimović za najbolji roman, nagradu Fran Galović za najbolje književno djelo zavičajne tematike i nagradu Kiklop za najbolji roman u 2011. godini.

***Toranj kiselih jabuka*** malo je remek-djelo ovog pisca kroz koje se mnogo bolje razumiju njegovi prethodni nagrađivani romani *Kratka kronika porodice Weber*, *Zavičaj, zaborav*, *Biserje za Karolinu* i *Karusel*. Od svih se dosadašnjih Bauerovih knjiga razlikuje po tome što je pripovjedačevo ja autobiografsko. U **ovom romanu** upoznajemo moćnog i snažnog pripovjedača koji kroz vlastitu sudbinu i sudbinu svoje obitelji ispisuje upečatljivu sliku života u drugoj polovici dvadesetoga stoljeća.

Ulaz je slobodan za sve zainteresirane, a knjige će se moći kupiti po promotivnim cijenama.

Maja Gačan